CELEX: 61963CJ0027
Language: da
Date: 1964-03-19
Title: Domstolens Dom af 19. marts 1964. # Goffredo Raponi mod Kommissionen for Det Europæiske Økonomiske Fællesskab. # Sag 27-63.

DOMSTOLENS DOM
      AF 19. MARTS 1964
      
         Goffredo Raponi mod Kommissionen for Det europæiske økonomiske Fællesskab
      
      Sag 27/63
      Processprog: Fransk
      
      Angående:
      Påstand om annullation af beslutningen af 13. februar 1963, hvorved EØF-Kommissionen udnævnte D. Strasser til direktør for interne anliggender ved generaldirektoratet for administration.
      Domskonklusion:
      Beslutningen af 13. februar 1963, hvorved Kommissionen for Det europæiske økonomiske Fællesskab udnævnte D. Strasser til direktør for interne anliggender ved generaldirektoratet for administration, annulleres.
      Generaladvokatens forslag til afgørelse:
      at Domstolen tager påstanden om annullation af den anfægtede beslutning til følge.
      Sammendrag
      
               1.
            
            
               Tjenestemænd — forfremmelse — administrationens beføjelser og forpligtelser
               (EØF-personalevedtægten, artikel 45)
            
         
               2.
            
            
               Tjenestemænd — forfremmelse — bedømmelseskriterier — manglende regelmæssige udtalelser i overgangsperioden for anvendelsen af personalevedtægten — ingen forpligtelse for administrationen til at udfærdige udtalelser ad hoc
               (EØF-personalevedtægten, artikel 45)
            
         
               3.
            
            
               Tjenestemænd — forfremmelse — kriterier for administrationens bedømmelse — ingen begrundelsespligt over for forbigående ansøgere
               (EØF-personalevedtægten, artikel 25 og 45)
            
         
               1.
            
            
               Ansættelsesmyndigheden har ved forfremmelse af tjenestemændene en vid skønsbeføjelse, men som garanti for en saglig udøvelse af dette skøn må det nødvendigvis forudsættes, at sammenlignelige akter undersøges omhyggeligt. Denne undersøgelse skal omfatte en vurdering af fortjenester efter ensartede kriterier og på grundlag af sammenlignelige informations- og oplysningsskilder.
            
         
               2.
            
            
               Det kan imidlertid ikke forlanges af administrationen, at den skal udfærdige »ad hoc«-udtalelser, som i overgangsperioden skal træde i stedet for de i artikel 43 omhandlede udtalelser, når en ledig stilling har nødvendiggjort en sammenligning af eventuelle ansøgeres fortjenester.
            
         
               3.
            
            
               I tilfælde af forfremmelse er administrationen ikke i henhold til personalevedtægtens artikel 25 forpligtet til over for forbigåede ansøgere at begrunde de anvendte bedømmelseskriterier.